Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση των οδηγιών 92/79/ΕΟΚ και 92/80/ΕΟΚ, με σκοπό να εξουσιοδοτηθεί η Γαλλία να παρατείνει την εφαρμογή μειωμένου συντελεστή ειδικού φόρου κατανάλωσης στα προϊόντα καπνού που διατίθενται προς κατανάλωση στην Κορσική

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Το άρθρο 2 της οδηγίας 92/79/ΕΟΚ [1] ορίζει ότι κάθε κράτος μέλος πρέπει να εφαρμόζει στα τσιγάρα έναν ελάχιστο συνολικό ειδικό φόρο κατανάλωσης (πάγιος συν αναλογικός εξαιρουμένου του ΦΠΑ), η επίπτωση του οποίου καθορίζεται στο 57% της τιμής λιανικής πώλησης (συμπεριλαμβανομένων όλων των φόρων) και ο οποίος δεν είναι κατώτερος των 60 ευρώ ανά 1000 τσιγάρα για τα τσιγάρα που ανήκουν στη δημοφιλέστερη κατηγορία τιμών (εφεξής καλούμενα τσιγάρα της δημοφιλέστερης κατηγορίας τιμών). Από την 1η Ιουλίου 2006 το ποσό των "60 ευρώ" αντικαθίσταται από το ποσό των "64 ευρώ". Για τα βιομηχανοποιημένα καπνά εκτός των τσιγάρων η οδηγία 92/80/ΕΟΚ [2] καθορίζει τους εξής ελάχιστους ειδικούς φόρους κατανάλωσης:

[1] ΕΕ L 316, 31.10.1992, σ. 8. Οδηγία τροποποιηθείσα την τελευταία φορά με την οδηγία 2002/10/ΕΚ (ΕΕ L 46, 16.2.2002, σ. 26).

[2] ΕΕ L 316, 31.10.1992, σ. 10. Οδηγία τροποποιηθείσα την τελευταία φορά με την οδηγία 2002/10/ΕΚ (ΕΕ L 46, 16.2.2002, σ. 26).

- Για τα πούρα και τα πουράκια: 5% της τιμής λιανικής πώλησης όλων των φόρων συμπεριλαμβανομένων ή 11 ευρώ ανά 1.000 τεμάχια ή ανά χιλιόγραμμο.

- Για το λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων: 32% της τιμής λιανικής πώλησης όλων των φόρων συμπεριλαμβανομένων ή 27 ευρώ ανά χιλιόγραμμο (οι συντελεστές αυτοί πρέπει να φθάσουν αντίστοιχα το 36% και τα 32 ευρώ από την 1η Ιουλίου 2004).

- Για τα άλλα καπνά για κάπνισμα: 20 % της τιμής λιανικής πώλησης όλων των φόρων συμπεριλαμβανομένων ή 20 ευρώ ανά χιλιόγραμμο.

Κατά την έκδοση των δύο προαναφερθεισών οδηγιών, το Συμβούλιο και η Επιτροπή είχαν εξουσιοδοτήσει τη Γαλλία, με σχετική δήλωση στα πρακτικά του Συμβουλίου, να διατηρήσει στα διαμερίσματα της Κορσικής τους ειδικούς φόρους κατανάλωσης στον καπνό για ποσό χαμηλότερο των εθνικών ειδικών φόρων κατανάλωσης, υπό την προϋπόθεση ότι οι ειδικοί φόροι κατανάλωσης που θα εφαρμόζονταν στα εν λόγω διαμερίσματα θα αυξάνονταν σταδιακά προκειμένου να εξισωθούν με τους εθνικούς ειδικούς φόρους κατανάλωσης το αργότερο μέχρι την 31η Δεκεμβρίου 1997. Η εξουσιοδότηση αυτή παρατάθηκε μέχρι την 31η Δεκεμβρίου 2002 με την οδηγία 1999/81/ΕΚ [3] για την τροποποίηση των δύο προαναφερθεισών οδηγιών, με βάση την αίτηση που υπέβαλε η Γαλλία στο πλαίσιο των συζητήσεων σχετικά με την οδηγία αυτή στο Συμβούλιο.

[3] ΕΕ L 211, 11.8.1999, σ. 47. Οδηγία τροποποιηθείσα με την οδηγία 2002/10/CE (ΕΕ L 46, 16.2.2002, σ.26).

2. ΚΑΘΕΣΤΩΣ ΦΟΡΟΛΟΓΗΣΗΣ ΤΩΝ ΠΡΟΪΟΝΤΩΝ ΚΑΠΝΟΥ ΣΤΗΝ ΚΟΡΣΙΚΗ

Το ειδικό καθεστώς φορολόγησης των προϊόντων καπνού στην Κορσική, το οποίο βασίστηκε στις προαναφερθείσες εξουσιοδοτήσεις, καθορίζεται στο άρθρο 268α του γαλλικού τελωνειακού κώδικα. Η διάταξη αυτή προβλέπει ότι ο ειδικός φόρος κατανάλωσης για τα τσιγάρα, το λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων και τα άλλα καπνά για κάπνισμα καθορίζεται σε ποσοστό που να επιτρέπει τη λιανική τους πώληση στην Κορσική σε τιμές ίσες με τα δύο τρίτα των τιμών λιανικής πώλησης στην ηπειρωτική Γαλλία. Για τα πούρα και τα πουράκια, η εν λόγω διάταξη προβλέπει ότι ο ειδικός φόρος κατανάλωσης καθορίζεται σε ποσοστό που να επιτρέπει την λιανική τους πώληση στην Κορσική σε τιμές ίσες με το 85% των τιμών λιανικής πώλησης στην ηπειρωτική Γαλλία.

Κατ´εφαρμογή του εν λόγω άρθρου 268α, το γαλλικό υπουργικό διάταγμα της 14ης Ιανουαρίου 1993 καθορίζει για τα τσιγάρα, ανάλογα με τις τιμές πώλησής τους στους καταναλωτές, ένα ποσό ειδικού φόρου κατανάλωσης ανά 1000 τεμάχια. Ο παρακάτω πίνακας συγκρίνει τη φορολογία στην Κορσική με τη φορολογία στην ηπειρωτική Γαλλία των τσιγάρων της γαλλικής δημοφιλέστερης κατηγορίας τιμών (ΔΚΤ):

>ΘΕΣΗ ΠIΝΑΚΑ>

Συνεπώς, το φορολογικό αυτό καθεστώς παρέκκλισης οδηγεί σε τιμές άνευ φόρων υψηλότερες στην Κορσική από τις τιμές που ισχύουν στην ηπειρωτική Γαλλία, πράγμα το οποίο επιτρέπει στους παραγωγούς και τους διανομείς που είναι εγκατεστημένοι στην Κορσική να πραγματοποιούν σημαντικότερα περιθώρια κέρδους.

Για τα βιομηχανοποιημένα καπνά εκτός των τσιγάρων, το υπουργικό αυτό διάταγμα της 14ης Ιανουαρίου 1993 καθορίζει έναν ενιαίο συντελεστή ανά κατηγορία προϊόντων, κατ´αναλογία προς την τιμή λιανικής πώλησης. Ο κατωτέρω πίνακας συγκρίνει τη φορολογία στην Κορσική με την φορολογία στην ηπειρωτική Γαλλία για τα προϊόντα αυτά:

>ΘΕΣΗ ΠIΝΑΚΑ>

3. ΑΙΤΗΣΗ ΠΑΡΑΤΑΣΗΣ ΤΗΣ ΠΑΡΕΚΚΛΙΣΗΣ "ΚΟΡΣΙΚΗ"

Στο υπόμνημα "Για την αναγνώριση της νησιωτικής ιδιαιτερότητας της Κορσικής στην Ευρωπαϊκή ´Ενωση" με ημερομηνία 26 Ιουλίου 2000, το οποίο συμπληρώθηκε με την επιστολή της 5ης Νοεμβρίου 2002, η Γαλλία ζητεί την παράταση του καθεστώτος παρέκκλισης που ισχύει μέχρι την 31η Δεκεμβρίου 2002. Η αίτηση αυτή βασίζεται στο γεγονός ότι η Γαλλία κρίνει ότι χρειάζεται μια επιπλέον προθεσμία προκειμένου να εναρμονίσει τη φορολογία που εφαρμόζεται στην Κορσική για τα βιομηχανοποιημένα καπνά με την ισχύουσα φορολογία στο ηπειρωτικό έδαφος.

Η επιπλέον αυτή προθεσμία έχει κριθεί αναγκαία για την προστασία του τομέα δραστηριότητας που συνδέεται με την παραγωγή βιομηχανοποιημένων καπνών στην Κορσική καθώς και με τη διανομή των εν λόγω προϊόντων.

Η παραγωγή τσιγάρων στην Κορσική παρέχει απασχόληση σε 53 άτομα. Η Γαλλία υποστηρίζει ότι το επιπλέον περιθώριο που προκύπτει από την εφαρμογή του φορολογικού καθεστώτος παρέκκλισης επιτρέπει την αντιστάθμιση του πρόσθετου κόστους παραγωγής τσιγάρων στο νησί. Από τη μια πλευρά, το πρόσθετο αυτό κόστος πρέπει να καταλογιστεί στη χαμηλότερη παραγωγικότητα της παραγωγής αυτής η οποία, λόγω του μικρού όγκου της, βρίσκεται πράγματι αντιμέτωπη με κόστος παραγωγής (παραγόμενες ποσότητες ανά εργαζόμενο) υψηλότερο από το αντίστοιχο των εργοστασίων τσιγάρων που βρίσκονται στο υπόλοιπο της ΕΕ. Από την άλλη πλευρά, το πρόσθετο αυτό κόστος οφείλεται επίσης στην απόσταση και τη μορφολογία του νησιού, τα οποία έχουν ως αποτέλεσμα πρόσθετο κόστος τόσο για τη μεταφορά των πρώτων υλών (καπνός) και των άλλων αναγκαίων για την παραγωγή εμπορευμάτων, όσο και για τις αναγκαίες στην παραγωγή υπηρεσίες και τη διανομή των τελικών προϊόντων.

Η λιανική πώληση των προϊόντων καπνού γίνεται από 350 περίπου εμπόρους λιανικής πώλησης, οι οποίοι απασχολούν περίπου τον ίδιο αριθμό μισθωτών κυρίως κατά τους τέσσερις έως πέντε μήνες της τουριστικής περιόδου. Πολλοί απ'αυτούς τους εμπόρους είναι εγκατεστημένοι σε αραιοκατοικημένες ορεινές περιοχές, όπου παρέχουν και τοπικές υπηρεσίες, συμβάλλοντας έτσι έμμεσα στη διατήρηση του πληθυσμού στις εν λόγω περιοχές. Το φορολογικό καθεστώς παρέκκλισης για τα προϊόντα καπνού στην Κορσική επιτρέπει τη χορήγηση μεγαλύτερου περιθωρίου διανομής στους Κορσικανούς εμπόρους (11% της τιμής λιανικής πώλησης σε σχέση με 8% στην ηπειρωτική Γαλλία) και, χάρη στο καθεστώς αυτό, ένα σημαντικό μέρος των εσόδων τους προέρχεται από την πώληση προϊόντων καπνού.

Στην αίτησή της με ημερομηνία 5 Νοεμβρίου 2002, η Γαλλία αναφέρει τα φορολογικά μέτρα που προτίθεται να επιβάλει κατά τη ζητούμενη μεταβατική περίοδο για τα βιομηχανοποιημένα καπνά που πωλούνται στην Κορσική. Τα μέτρα αυτά είναι τα εξής:

Τσιγάρα

* Αντικατάσταση του σημερινού φορολογικού καθεστώτος με ένα νέο καθεστώς το οποίο θα ανταποκρίνεται πλήρως στις κοινοτικές απαιτήσεις (με ένα στοιχείο αναλογικό και ένα πάγιο, τα οποία καθορίζονται με βάση τα τσιγάρα της δημοφιλέστερης κατηγορίας τιμών στην Κορσική).

* Καθορισμός του πάγιου δασμού στο 5% της φορολογικής επιβάρυνσης (ελάχιστο κοινοτικό όριο).

* Επίτευξη, στο τέλος της πενταετούς περιόδου παρέκκλισης, ενός συνολικού ποσού ειδικού φόρου κατανάλωσης, το οποίο θα είναι τότε τουλάχιστον ίσο με το ποσό που προβλέπεται στην οδηγία 2002/10/ΕΟΚ (64 ευρώ).

* Επίτευξη, στο τέλος της πενταετούς περιόδου παρέκκλισης, ενός συνολικού ποσού ειδικού φόρου κατανάλωσης, το οποίο θα είναι ίσο με το 44% της τιμής των τσιγάρων της δημοφιλέστερης κατηγορίας τιμών στην Κορσική.

* Παραχώρηση της φορολογικής παρέκκλισης στο πλαίσιο ποσόστωσης που θα αντιστοιχεί στις πωληθείσες ποσότητες καπνού στην Κορσική (1200 τόνοι).

* Αξιολόγηση της κατάστασης κατά τη λήξη της πενταετούς περιόδου παρέκκλισης.

´Αλλα προϊόντα καπνού

* Για τα πούρα και τα πουράκια: διατήρηση του συντελεστή (10%) που εφαρμόζεται στην Κορσική μέχρι την 31η Δεκεμβρίου 2002. ο συντελεστής αυτός είναι μεγαλύτερος από τον ελάχιστο κοινοτικό συντελεστή (5%).

* Για τον λεπτοκομμένο καπνό που προορίζεται για την κατασκευή χειροποίητων (στιφτών) τσιγάρων: διατήρηση του συντελεστή (25%) που εφαρμόζεται μέχρι την 31η Δεκεμβρίου 2002. ο συντελεστής αυτός είναι μικρότερος του ελάχιστου κοινοτικού συντελεστή (30%), αλλά κατά την διάρκεια της πενταετούς περιόδου παρέκκλισης η Γαλλία προτίθεται να τον αυξήσει στο επίπεδο του ελάχιστου κοινοτικού συντελεστή (36%).

* Για τα άλλα καπνά για κάπνισμα: διατήρηση του συντελεστή (22%) που εφαρμόζεται μέχρι την 31η Δεκεμβρίου 2002. ο συντελεστής αυτός είναι μεγαλύτερος από τον ελάχιστο κοινοτικό συντελεστή (20%).

Αν και οι νέες αυτές προτάσεις συνιστούν σημαντική βελτίωση σε σχέση με τις αρχικές προτάσεις της Γαλλίας, εντούτοις δεν πληρούσαν πάντα πλήρως τους όρους που είχαν καθορίσει αρχικά η Επιτροπή και το Συμβούλιο, δηλαδή να επιτευχθεί, στο τέλος της περιόδου παρέκκλισης, πλήρης εναρμόνιση των συντελεστών του ειδικού φόρου κατανάλωσης που εφαρμόζονται στην Κορσική για τα τσιγάρα και τα άλλα προϊόντα καπνού με τους συντελεστές που ισχύουν στην ηπειρωτική Γαλλία.

Στην προσπάθεια να επιλυθούν τα προβλήματα αυτά της μη συμμόρφωσης με τις κοινοτικές απαιτήσεις, διοργανώθηκε συνεδρίαση στις 7 Ιανουαρίου 2003 μεταξύ της Επιτροπής και της γαλλικής κυβέρνησης.

Στο τέλος της συνεδρίασης αυτής, η Επιτροπή και η γαλλική κυβέρνηση κατέληξαν σε συμφωνία που ανταποκρίνεται στις απαιτήσεις της Επιτροπής και, συνεπώς, της επιτρέπει - δεδομένου ότι αναγνωρίζει πως η άμεση και πλήρης εναρμόνιση με την ισχύουσα φορολογία του καπνού στην ηπειρωτική Γαλλία θα μπορούσε να διαταράξει την οικονομική και κοινωνική ισορροπία του νησιού - να προτείνει ένα νομοθετικό μέτρο το οποίο επιτρέπει, υπό τις κατωτέρω προϋποθέσεις, την παράταση της φορολογικής παρέκκλισης που εφαρμόζεται στα προϊόντα καπνού τα οποία διατίθενται προς κατανάλωση στην Κορσική.

Τσιγάρα

* Από την 1η Ιανουαρίου 2003 μέχρι την 31η Δεκεμβρίου 2007, ο συνολικός συντελεστής ειδικού φόρου κατανάλωσης που εφαρμόζεται στα τσιγάρα που διατίθενται προς κατανάλωση στην Κορσική, θα πρέπει να αντιστοιχεί τουλάχιστον στο 35% της τιμής των τσιγάρων της δημοφιλέστερης κατηγορίας τιμών στην Κορσική.

* Από την 1η Ιανουαρίου 2008 μέχρι την 31η Δεκεμβρίου του 2009, ο εφαρμοζόμενος συντελεστής ειδικού φόρου κατανάλωσης θα πρέπει να αντιστοιχεί τουλάχιστον στο 44% της τιμής των τσιγάρων της δημοφιλέστερης κατηγορίας τιμών στην Κορσική.

* Κατά τη λήξη της περιόδου παρέκκλισης, η φορολογία που εφαρμόζεται στην Κορσική θα πρέπει να εναρμονισθεί πλήρως με την ισχύουσα φορολογία στην ηπειρωτική Γαλλία.

* Η εφαρμογή μειωμένου συντελεστή ειδικού φόρου κατανάλωσης θα περιορισθεί σε μια ετήσια ποσόστωση 1.200 τόνων. Η ποσόστωση αυτή αφορά όλα τα τσιγάρα που διατίθενται προς κατανάλωση στην Κορσική, είτε αυτά έχουν κατασκευασθεί εκεί είτε όχι.

Άλλα προϊόντα καπνού

* Εφαρμογή του μειωμένου συντελεστή που πρότεινε η Γαλλία με βάση τη σχετική αίτηση παρέκκλισης της 5ης Νοεμβρίου 2002.

* Εφαρμογή του μειωμένου συντελεστή ειδικού φόρου κατανάλωσης κατά τη διάρκεια της περιόδου από 1ης Ιανουαρίου 2003 μέχρι την 31η Δεκεμβρίου 2009.

* Στο τέλος της περιόδου αυτής, η φορολογία που εφαρμόζεται στην Κορσική θα πρέπει να εναρμονισθεί πλήρως με την ισχύουσα φορολογία στην ηπειρωτική Γαλλία.

4. ΠΑΡΑΤΗΡΗΣΕΙΣ ΣΧΕΤΙΚΆ ΜΕ ΤΙΣ ΠΡΟΤΕΙΝΟΜΕΝΕΣ ΔΙΑΤΑΞΕΙΣ

Το άρθρο 1 εξουσιοδοτεί τη Γαλλία να παρατείνει μέχρι την 31η Δεκεμβρίου 2009 την εφαρμογή μειωμένου συντελεστή ειδικού φόρου κατανάλωσης στα τσιγάρα τα οποία διατίθενται προς κατανάλωση στην Κορσική. Καθορίζει τον ελάχιστο συντελεστή ειδικού φόρου κατανάλωσης ο οποίος πρέπει να τηρηθεί και περιορίζει την εφαρμογή του σε μια ετήσια ποσόστωση 1.200 τόνων.

Το άρθρο 2 εξουσιοδοτεί τη Γαλλία να παρατείνει μέχρι την 31η Δεκεμβρίου 2009 την εφαρμογή μειωμένου συντελεστή ειδικού φόρου κατανάλωσης στα βιομηχανοποιημένα καπνά εκτός των τσιγάρων, τα οποία διατίθενται προς κατανάλωση στην Κορσική. Καθορίζει τον ελάχιστο συντελεστή ειδικού φόρου κατανάλωσης ο οποίος πρέπει να τηρηθεί.

Τα άρθρα 3, 4 και 5 έχουν καθαρά τυπικό χαρακτήρα.

2003/0075 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση των οδηγιών 92/79/ΕΟΚ και 92/80/ΕΟΚ, με σκοπό να εξουσιοδοτηθεί η Γαλλία να παρατείνει την εφαρμογή μειωμένου συντελεστή ειδικού φόρου κατανάλωσης στα προϊόντα καπνού που διατίθενται προς κατανάλωση στην Κορσική

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής [4],

[4] ΕΕ C της , σ. .

τη γνώμη του Ευρωπαϊκού Κοινοβουλίου [5],

[5] ΕΕ C της , σ. .

τη γνώμη της Ευρωπαϊκής Οικονομικής και Κοινωνικής Επιτροπής [6],

[6] ΕΕ C της , σ. .

τη γνώμη της Επιτροπής Περιφερειών [7],

[7] ΕΕ C της , σ. .

Εκτιμώντας τα εξής:

(1) Σύμφωνα με την οδηγία 92/79/ΕΟΚ του Συμβουλίου της 19ης Οκτωβρίου 1992 για την προσέγγιση των φόρων στα τσιγάρα [8] και την οδηγία 92/80/ΕΟΚ του Συμβουλίου της 19ης Οκτωβρίου 1992 για την προσέγγιση των φόρων στα βιομηχανοποιημένα καπνά εκτός των τσιγάρων [9], η Γαλλία είχε εξουσιοδοτηθεί να εφαρμόζει μέχρι την 31η Δεκεμβρίου 2002, για τα τσιγάρα και τα προϊόντα καπνού που πωλούνται στην Κορσική, τους ίδιους συντελεστές παρέκκλισης με εκείνους που ίσχυαν μέχρι την 31η Δεκεμβρίου 1997.

[8] ΕΕ L 316, 31.10.1992, σ. 8. Οδηγία τροποποιηθείσα την τελευταία φορά με την οδηγία 2002/10/ΕΚ (ΕΕ L 46, 16.2.2002, σ. 26).

[9] ΕΕ L 316, 31.10.1992, σ. 10. Οδηγία τροποποιηθείσα την τελευταία φορά με την οδηγία 2002/10/ΕΚ (ΕΕ L 46, 16.2.2002, σ. 26).

(2) Εκτιμώντας ότι απαιτείται επιπλέον προθεσμία για την εναρμόνιση της φορολογίας που εφαρμόζεται στην Κορσική για τα βιομηχανοποιημένα καπνά με την ισχύουσα φορολογία στο ηπειρωτικό έδαφος, η Γαλλία ζήτησε, ιδίως με το υπόμνημα "Για την αναγνώριση της νησιωτικής ιδιαιτερότητας της Κορσικής στην Ευρωπαϊκή ´Ενωση" με ημερομηνία 26 Ιουλίου 2000, να της δοθεί η δυνατότητα να εφαρμόσει, μέχρι την 31η Δεκεμβρίου 2009, ένα φορολογικό καθεστώς κατά παρέκκλιση των κοινοτικών απαιτήσεων στον τομέα της φορολογίας των προϊόντων καπνού.

(3) Η οικονομική δραστηριότητα που συνδέεται με τα βιομηχανοποιημένα καπνά συμβάλλει στη διατήρηση της οικονομικής και κοινωνικής ισορροπίας στην Κορσική. Πράγματι, η δραστηριότητα αυτή εξασφαλίζει κυρίως απασχόληση σε 350 εμπόρους λιανικής πώλησης, οι οποίοι απασχολούν τον ίδιο περίπου αριθμό μισθωτών. Πολλοί από τους εν λόγω εμπόρους είναι εγκατεστημένοι σε αραιοκατοικημένες ορεινές περιοχές, όπου παρέχουν και τοπικές υπηρεσίες, συμβάλλοντας έτσι έμμεσα στη διατήρηση του πληθυσμού στις περιοχές αυτές.

(4) Η άμεση και πλήρης εναρμόνιση με την ισχύουσα στην ηπειρωτική Γαλλία φορολογία του καπνού θα είχε αρνητικές επιπτώσεις στην Κορσική, και συγκεκριμένα στην οικονομική δραστηριότητα που συνδέεται με τα βιομηχανοποιημένα καπνά, η οποία εξασφαλίζει κυρίως τη διατήρηση των προαναφερθεισών θέσεων απασχόλησης.

(5) Επομένως, είναι αναγκαίο και δικαιολογημένο, προκειμένου να μη διαταραχθεί η οικονομική και κοινωνική ισορροπία του νησιού, να παραχωρηθεί, με έναρξη ισχύος από 1ης Ιανουαρίου 2003 και μέχρι την 31η Δεκεμβρίου 2009, παρέκκλιση δυνάμει της οποίας η Γαλλία θα μπορεί να εφαρμόζει συντελεστή ειδικού φόρου κατανάλωσης μικρότερο από τον αντίστοιχο εθνικό συντελεστή στα τσιγάρα και τα άλλα βιομηχανοποιημένα καπνά που διατίθενται προς κατανάλωση στην Κορσική.

(6) Λαμβάνοντας υπόψη ότι στο τέλος της προαναφερθείσας περιόδου παρέκκλισης η φορολογία των βιομηχανοποιημένων καπνών που διατίθενται προς κατανάλωση στην Κορσική θα πρέπει είναι πλήρως εναρμονισμένη με την αντίστοιχη ισχύουσα στην ηπειρωτική Γαλλία και προκειμένου να αποφευχθεί η απότομη μετάβαση προς αυτήν, θα πρέπει να γίνει μια ενδιάμεση αύξηση του ειδικού φόρου κατανάλωσης που ισχύει στην Κορσική για τα τσιγάρα.

(7) Για να μη θιγεί η ομαλή λειτουργία της εσωτερικής αγοράς, οι ποσότητες των τσιγάρων που μπορούν να επωφεληθούν από το παρόν μέτρο παρέκκλισης περιορίζονται σε μια ετήσια ποσόστωση 1.200 τόνων.

(8) Οι οδηγίες 92/79/ΕΟΚ και 92/80/ΕΟΚ πρέπει να τροποποιηθούν αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

To άρθρο 3 παράγραφος 4 της οδηγίας 92/79/ΕΟΚ αντικαθίσταται από το ακόλουθο κείμενο:

"4. Κατά παρέκκλιση του άρθρου 2, η Γαλλία μπορεί να συνεχίσει να εφαρμόζει, από την 1η Ιανουαρίου 2003 μέχρι την 31η Δεκεμβρίου 2009, μειωμένο συντελεστή ειδικού φόρου κατανάλωσης στα τσιγάρα που διατίθενται προς κατανάλωση στην Κορσική. Η εφαρμογή του εν λόγω συντελεστή περιορίζεται σε μια ετήσια ποσόστωση 1.200 τόνων.

Για την περίοδο από 1ης Ιανουαρίου 2003 μέχρι 31ης Δεκεμβρίου 2007, ο μειωμένος συντελεστής πρέπει να αντιστοιχεί τουλάχιστον στο 35% της τιμής των τσιγάρων που ανήκουν στη δημοφιλέστερη κατηγορία τιμών στην Κορσική.

Για την περίοδο από 1ης Ιανουαρίου 2008 μέχρι 31ης Δεκεμβρίου 2009, ο μειωμένος συντελεστής πρέπει να αντιστοιχεί τουλάχιστον στο 44% της τιμής των τσιγάρων που ανήκουν στη δημοφιλέστερη κατηγορία τιμών στην Κορσική."

Άρθρο 2

Το άρθρο 3 παράγραφος 4 της οδηγίας 92/80/ΕΟΚ αντικαθίσταται από το ακόλουθο κείμενο:

"4. Κατά παρέκκλιση του άρθρου 3 παράγραφος 1, η Γαλλία μπορεί να συνεχίσει να εφαρμόζει, από την 1η Ιανουαρίου 2003 μέχρι την 31η Δεκεμβρίου 2009, μειωμένο συντελεστή ειδικού φόρου κατανάλωσης στα βιομηχανοποιημένα καπνά εκτός των τσιγάρων, τα οποία διατίθενται προς κατανάλωση στην Κορσική. Ο εν λόγω συντελεστής καθορίζεται ως εξής:

α) για τα πούρα και τα πουράκια, πρέπει να αντιστοιχεί τουλάχιστον στο 10% της τιμής λιανικής πώλησης, όλων των φόρων συμπεριλαμβανομένων, που εφαρμόζεται στην Κορσική.

β) για το λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων, πρέπει να αντιστοιχεί τουλάχιστον στο 25% της τιμής λιανικής πώλησης, όλων των φόρων συμπεριλαμβανομένων, που εφαρμόζεται στην Κορσική.

γ) για τα άλλα καπνά για κάπνισμα, πρέπει να αντιστοιχεί τουλάχιστον στο 22% της τιμής λιανικής πώλησης, όλων των φόρων συμπεριλαμβανομένων, που εφαρμόζεται στην Κορσική."

Άρθρο 3

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο μέχρι την [...] και ενημερώνουν αμέσως σχετικά την Επιτροπή.

Όταν τα κράτη μέλη θεσπίζουν τις εν λόγω διατάξεις, οι διατάξεις αυτές αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείς διατάξεις της αναφοράς αυτής εκδίδονται από τα κράτη μέλη.

Άρθρο 4

Η οδηγία τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος